چەنڎین شەوان ڕوێن، دارستانەکێ دەگاو سلێنێ سەر بە هەورامانی مەسوچانێ و سەرەڕاو هەوڵ و تەقەلاکان، بەڵام تا بە ئەی ساتە ئایرەکەش کۆنترۆڵ نەکریان و بەهۆکارشەوە دەیان هکتارێ دارستانێ و لەوەڕگێ و پوش و پەڵاش سۆتەن.
جەلایێ تەرەوە ئارۆچ دارستانەکێ چەنڎین دەگایێ مەریوانی ئێرشان گێرتەن و دەیان هکتارێشان مەتەرسی سۆتەیشان هەن.
جەئەی بارەوە ئەنجومەنو سەوزو چیای وەڵاوش کەردەنەوە، کە دارستانەکێ دەگایەکانو (ڕەشەدێ، دۆڵەبێ، کۆڵیتو حاجی عەبدوڵای، دەرەوەران)ی و پەشتو دارسیرانی ئێرشان گێرتەن و ژیوگەپارێزێ ئەنجومەنەکەی و مەردمی وێبەخش سەرقاڵێ کۆنترۆڵکەردەی و ئەوەکوشنای ئێرەکەیەنێ.
